Document ID: 32001D0282

Απόφαση της Επιτροπής
της 6ης Απριλίου 2001
για τη δεύτερη τροποποίηση της απόφασης 2001/223/ΕΚ σχετικά με ορισμένα μέτρα προστασίας από τον αφθώδη πυρετό στις Κάτω Χώρες
[κοινοποιηθείσα υπό τον αριθμό Ε(2001) 1081]
(Κείμενο που παρουσιάζει ενδιαφέρον για τον ΕΟΧ)
(2001/282/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία με την οδηγία 92/118/ΕΟΚ(2), και ιδίως το άρθρο 10,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία με την οδηγία 92/118/ΕΟΚ, και ιδίως το άρθρο 9,
Εκτιμώντας τα ακόλουθα:
(1) Ως επακόλουθο της εκδήλωσης εστιών αφθώδους πυρετού στις Κάτω Χώρες, η Επιτροπή εξέδωσε την απόφαση 2001/223/ΕΚ σχετικά με ορισμένα μέτρα προστασίας από τον αφθώδη πυρετό στις Κάτω Χώρες(4), όπως τροποποιήθηκε τελευταία από την απόφαση 2001/262/ΕΚ(5).
(2) Η κατάσταση ως προς τον αφθώδη πυρετό σε ορισμένα τμήματα των Κάτω Χωρών ενδέχεται να θέσει σε κίνδυνο το ζωικό κεφάλαιο σε άλλα τμήματα της επικράτειας των Κάτω Χωρών και σε άλλα κράτη μέλη λόγω της διάθεσης στην αγορά και του εμπορίου ζώντων δίχηλων ζώων και ορισμένων από τα προϊόντα τους.
(3) Οι Κάτω Χώρες έχουν λάβει μέτρα στο πλαίσιο εφαρμογής της οδηγίας 85/511/ΕΟΚ του Συμβουλίου της 18ης Νοεμβρίου 1985 για τη θέσπιση κοινοτικών μέτρων για την καταπολέμηση του αφθώδους πυρετού(6), όπως τροποποιήθηκε τελευταία με την Πράξη Προσχώρησης της Αυστρίας, της Φινλανδίας και της Σουηδίας, και επίσης θέσπισαν περαιτέρω μέτρα στις πληγείσες περιοχές, καθώς και τα μέτρα που ορίζονται στην απόφαση 2001/172/ΕΚ(7), όπως τροποποιήθηκε τελευταία με την απόφαση 2001/263/ΕΚ(8).
(4) Ενόψει της εξέλιξης της νόσου η Επιτροπή εξέδωσε την απόφαση 2001/246/ΕΚ σχετικά με τον καθορισμό των όρων καταπολέμησης και εξάλειψης του αφθώδους πυρετού στις Κάτω Χώρες κατ' εφαρμογή του άρθρου 13 της οδηγίας 85/511/ΕΟΚ(9).
(5) Κρίνεται σκόπιμο να παραταθεί η ισχύς του μέτρου που θεσπίστηκε με την απόφαση 2001/223/ΕΚ και ταυτόχρονα να αναπροσαρμοσθεί η περιφερειοποίηση με βάση την εξέλιξη της νόσου.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/223/ΕΚ της Επιτροπής τροποποιείται ως εξής:
1. Στο άρθρο 4 παράγραφος 1 προστίθεται το ακόλουθο δεύτερο εδάφιο: "Η απαγόρευση αυτή δεν ισχύει για το γάλα, το οποίο μεταφέρεται από εκμεταλλεύσεις ευρισκόμενες στις περιοχές που αναγράφονται στο παράρτημα Ι εκτός των ζωνών που έχουν οριοθετηθεί σύμφωνα με το άρθρο 9 της οδηγίας 85/511/ΕΟΚ κατευθείαν σε υποδειχθείσα εγκατάσταση ευρισκόμενη στα τμήματα της επικράτειας που αναγράφονται στο παράρτημα ΙΙ προς επεξεργασία σύμφωνα με την παράγραφο 2, υπό τον όρον ότι:
α) η μεταφορά νωπού γάλακτος από εκμεταλλεύσεις ευρισκόμενες στις περιοχές που αναγράφονται στο παράρτημα Ι προς τις εγκαταστάσεις των περιοχών που αναγράφονται στο παράρτημα ΙΙ πραγματοποιείται με οχήματα, τα οποία καθαρίστηκαν και απολυμάνθηκαν πριν εξέλθουν από τις περιοχές του παραρτήματος Ι και στη συνέχεια δεν ήλθαν σε επαφή με εκμεταλλεύσεις των περιοχών που αναγράφονται στο παράρτημα Ι, οι οποίες διατηρούν ζώα ειδών ευπαθών στον αφθώδη πυρετό,
β) λαμβάνονται αποτελεσματικά μέτρα για την αποτροπή της διασποράς αερολυμάτων από το βυτίο γάλακτος κατά τη μεταφορά και τη μετάγγιση του γάλακτος από το μεταφορικό μέσο στις δεξαμενές γάλακτος της εγκατάστασης,
γ) το μεταφορικό μέσο πρέπει να καθαρίζεται και να απολυμαίνεται μετά κάθε μεταφορά,
δ) όλο το γάλα που διέρχεται από την ίδια γραμμή παραγωγής πρέπει να υποβάλλεται στην επεξεργασία που αναφέρεται στην παράγραφο 2, εκτός εάν το υγειονομικό καθεστώς της γραμμής παραγωγής αποκαθίσταται εκ νέου μετά από προσεκτικό καθαρισμό και απολύμανση υπό την ευθύνη των αρμοδίων αρχών,
ε) ο έλεγχος της συμμόρφωσης προς τους προαναφερόμενους όρους διενεργείται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών οι οποίες και διαβιβάζουν στα λοιπά κράτη μέλη και την Επιτροπή κατάλογο των εγκαταστάσεων τις οποίες έχουν εγκρίνει κατ' εφαρμογή των παρουσών διατάξεων."
2. Η ημερομηνία που αναφέρεται στο άρθρο 14 αντικαθίσταται από την ημερομηνία "25 Απριλίου 2001".
3. Το κείμενο του παραρτήματος Ι αντικαθίσταται από τις λέξεις "Στις Κάτω Χώρες οι περιοχές: Οι επαρχίες Gelderland, Overijsel, Flevoland και οι περιοχές Sprang-Capelle και Maren-Kessel en Berghem στην επαρχία Noord-Brabant, όπως ορίζονται λεπτομερώς στο παράρτημα ΙΙΙ".
4. Το κείμενο του παραρτήματος ΙΙ αντικαθίσταται από τις λέξεις "Στις Κάτω Χώρες οι περιοχές: Όλες οι περιοχές των ηπειρωτικών Κάτω Χωρών με εξαίρεση εκείνες του παραρτήματος Ι".
5. Προστίθεται παράρτημα ΙΙΙ σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 6 Απριλίου 2001.

Labels: 17
0
8
6
18